*Bulvių ir lauko daržovių ir mažmeninės kainos 2021 m. III ketvirtį padidėjo, šiltnamiuose auginamų daržovių – sumažėjo.*

*2021 m. III ketvirtį, palyginti su II ketvirčiu, Lietuvos mažmeninėje rinkoje bulvių kaina padidėjo 175,86 proc., burokėlių – 148,15 proc., kopūstų – 111,90 proc., svogūnų – 31,71 proc., morkų – 25,93 proc. Agurkų ir pomidorų mažmeninės kainos buvo mažesnės atitinkamai 34,88 proc. ir 41,16 proc.*

*Bulvių ir lauko daržovių kainų padidėjimą lėmė sezoniškumo įtaka, kai naujo derliaus produkcijos kainos visada būna didesnės. Taip pat sezoniškai padidėjanti mažmeninės prekybos dalis kainų grandinėse.*

*Bulvių ir lauko daržovių vidutinės mažmeninės kainos didėjo ir dėl jų kainų padidėjimo augintojų ūkiuose, pvz., bulvių – 76,47 proc., burokėlių – 50,00 proc., svogūnų – 42,86 proc., kopūstų – 6,90 proc. Morkų kaina išliko nepakitusi. Tai lėmė dėl nepalankių gamtinių sąlygų mažesnis ir prastesnės kokybės bulvių ir daržovių derlius. Taip pat brangstantys energetiniai ištekliai, didėjantis darbo užmokestis.*

*Agurkų ir pomidorų kainos sumažėjo dėl sezoniškumo įtakos, nes tuo metu būna didžiausias jų derlius, ir mažmeninės prekybos dalies sumažėjimo kainų grandinėse. Taip pat agurkų ir pomidorų augintojų kainos buvo mažesnės atitinkamai 31,88 proc. ir 27,54 proc.*

*Augintojų ūkiuose bulvių ir daržovių kainos 2021 m. III ketvirtį, palyginti su praėjusių metų atitinkamu laikotarpiu buvo didesnės: bulvių – 50,00 proc., burokėlių – 68,75 proc., kopūstų – 40,91 proc., svogūnų – 30,43 proc., morkų – 23,08 proc.*

*Susiklosčiusią situaciją rinkoje atspindi ir bulvių bei daržovių eksporto ir importo duomenys. 2021 m. birželio–rugpjūčio mėn., palyginti su praėjusių metų atitinkamu laikotarpiu, bulvių eksportas buvo mažesnis 19 proc. (sudarė 1,71 tūkst. t), o importas – 26 proc. didesnis (sudarė 4,09 tūkst. t). Lietuvoje bulvių paprastai yra išauginama daugiau negu reikia vietos rinkai, todėl eksportas yra svarbus, kad nebūtų pertekliaus šalies rinkoje. Praėjusiais metais dėl COVID-19 susilkosčiusios situacijos nebuvo eksportuota pakankamai bulvių. Todėl šiemet šalies augintojai bulvių plotą dar sumažino. Kadangi bulvių derlius šiemet mažesnis, tai jo gali neužtekti patenkinti vietos rinkos paklausai, todėl importas gali padidėti.*

*Morkų derlius šiemet prasidėjo vėliau, todėl birželio–rugpjūčio mėn. importas buvo 28 proc. didesnis (sudarė 3,31 tūkst. t), o – eksportas 6 proc. didesnis, tačiau kiekis vasaros metu labai mažas (tik 0,45 tūkst. t).*

*Svogūnų derlius taip pat prasidėjo vėliau, todėl nagrinėjamu laikotarpiu eksportas buvo 46 proc. mažesnis (sudarė tik 0,56 tūkst. t), o importas – 8 proc. mažesnis (sudarė 3,78 tūkst. t).*

*Kopūstų eksportas buvo mažesnis 82 proc. (sudarė tik 0,43 tūkst. t), o importas padidėjo 23 proc. (sudarė 2,34 tūkst. t).*

*2021 m. birželio–rugpjūčio mėn., palyginti su praėjusių metų atitinkamu laikotarpiu, pomidorų eksportas buvo 2,65 karto mažesnis (sudarė 0,99 tūkst. t), o importas – 16 proc. mažesnis (sudarė 6,34 tūkst. t). Pomidorų supirkimas šiemet yra mažesnis visą sezoną, kai prasidėjo jų derlius balandžio mėn., nes sumažėjo plotas ir dėl karščių vasaros metu buvo mažesnis derlius. Todėl nebuvo daug perteklinės produkcijos eksportui.*

*Agurkų eksportas nagrinėjamu laikotarpiu buvo 22 proc. mažesnis (sudarė 0,60 tūkst. t), o importas – 31 proc. didesnis (sudarė 3,55 tūkst. t). Agurkų supirkimas šiemet taip pat buvo mažesnis, todėl ir eksportui produkcijos likdavo mažiau.*

*Įvertinant didelę sezoniškumo įtaką bulvių ir daržovių kainoms, pasibaigus bulvių ir lauko daržovių derliaus nuėmimui, kainos dar turėtų sumažėti. Agurkų ir pomidorų kainos, baigiantis jų derliui, didės.*

*Šaltinis: ŽŪIKVC (LŽŪMPRIS)*